KOMISSION ASETUS (ETY) N:o 2869/93,
annettu 20 päivänä lokakuuta 1993,
asetuksen (ETY) N:o 3567/92 muuttamisesta lampaan-ja vuohenliha-alan yhteisestä markkinajärjestelystä annetussa neuvoston asetuksessa (ETY) N:o 3013/89 säädettyjen oikeuksien siirtoa ja oikeuksien väliaikaista luovutusta koskevien ilmoittamismääräaikojen osalta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon lampaan- ja vuohenliha-alan yhteisestä markkinajärjestelystä 25 päivänä syyskuuta 1989 annetun neuvoston asetuksen (ETY) N:o 3013/89(1), sellaisena kuin se on viimeksi muutettuna asetuksella (ETY) N:o 363/93(2), ja erityisesti sen 5 a artiklan 4 kohdan b ja f alakohdan,
sekä katsoo, että
asetuksen (ETY) N:o 3013/89 5 a artiklassa perustetun tilakohtaisten enimmäismäärien järjestelmän täytäntöönpano, komission asetuksen (ETY) N:o 3567/92(3) yhteydessä, sellaisena kuin se on muutettuna asetuksella (ETY) N:o 1845/93(4), on markkinointivuonna 1993 aiheuttanut hallinnollisia vaikeuksia tietyille jäsenvaltioille viivästyttäen huomattavasti mainittujen tilakohtaisten enimmäismäärien myöntämistä; tämän vuoksi tietyt tuottajat eivät ole kyenneet siirtämään asetuksen (ETY) N:o 3013/89 5 a artiklan 4 kohdassa säädettyjä oikeuksia tai luovuttamaan oikeuksia väliaikaisesti markkinointivuoden 1993 osalta asetuksen (ETY) N:o 3567/92 7 artiklan 2 kohdassa säädetyssä määräajassa; tämän vuoksi on suotavaa antaa jäsenvaltioille lupa tietyin edellytyksin, joiden tarkoituksena on rajoittaa epäsäännönmukaisuudet mahdollisimman vähiin, vahvistaa vuonna 1993 toinen määräaika, jonka aikana asianosaisten tuottajien on ilmoitettava mainituista oikeuksien siirroista tai oikeuksien väliaikaisista luovutuksista,
nämä hallinnolliset vaikeudet ovat omiaan vaikuttamaan myös markkinointivuoden 1994 osalta oikeuksien siirtoa tai oikeuksien väliaikaista luovutusta varten laadittuihin järjestelmiin; tämän vuoksi on suotavaa säätää edellä tarkoitetuin edellytyksin, että jäsenvaltiot voivat vahvistaa samanpituisen toisen määräajan tietyille oikeuksien siirroille ja oikeuksien väliaikaisille luovutuksille markkinointivuodelle 1994,
samoista syistä on tarpeen antaa jäsenvaltioille lupa poikkeuksellisesti markkinointivuoden 1994 osalta pidentää 7 artiklan 2 kohdassa säädettyä määräaikaa kuukaudella palkkio-oikeuksien siirroista sekä oikeuksien väliaikaisesta luovutuksesta ilmoittamiseksi, ja
tässä asetuksessa säädetyt toimenpiteet ovat lampaiden ja vuohien hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3567/92 seuraavasti:
1 Korvataan 7 artiklan 2 kohdan toisessa alakohdassa viimeinen virke seuraavasti:
"Tämä tiedonanto on tehtävä:
- markkinointivuoden 1993 osalta ennen jäsenvaltion vahvistamaa päivämäärää,
- markkinointivuoden 1994 osalta viimeistään kuukausi ennen kunkin jäsenvaltion säätämän hakemusten jättöajan ensimmäistä päivää, ja kun jäsenvaltio on säätänyt useita jättöaikoja, kuukausi ennen ensimmäisen jättöajan ensimmäistä päivää."
2 Lisätään 7 artiklan 2 kohtaan seuraava alakohta:
"Markkinointivuosien 1993 ja 1994 osalta jäsenvaltiot voivat säätää toisesta määräajasta niille tuottajille, jotka täyttävät yhden seuraavista edellytyksistä:
Markkinointivuosi 1993
a) Oikeuksia tarjoavat tuottajat: palkkio-oikeuksien kokonaismäärän on luovutushetkellä oltava markkinointivuodeksi 1993 haettua palkkiomäärää suurempi. Lisäksi luovutus voi enimmillään koskea ainoastaan oikeuksien kokonaismäärän ja markkinointivuodeksi 1993 haetun määrän erotusta;
b) Oikeuksia vastaanottavat tuottajat:
- eivät ole saaneet toimivaltaiselta viranomaiselta 10 työpäivää ennen jäsenvaltion markkinointivuoden 1993 oikeuksien siirtoa ja oikeuksien väliaikaista luovutusta koskevan tiedonannon päättymispäivää tietoa tilakohtaisen enimmäismäärän alkuperäisestä suuruudesta,
- eivät ole saaneet markkinointivuodeksi 1993 haettujen oikeuksien koko määrää kansallisista varoista.
Markkinointivuosi 1994
a) Oikeuksia tarjoavat tuottajat: oikeuksien kokonaismäärän on luovutushetkellä oltava markkinointivuodeksi 1994 haettua/haettavaa palkkiomäärää suurempi. Lisäksi luovutus voi enimmillään koskea ainoastaan oikeuksien kokonaismäärän ja markkinointivuodeksi 1994 haetun määrän erotusta;
b) Oikeuksia vastaanottavat tuottajat:
- eivät ole saaneet toimivaltaiselta viranomaiselta kymmentä työpäivää ennen jäsenvaltion markkinointivuoden 1994 oikeuksien siirtoa ja oikeuksien väliaikaista luovutusta koskevan tiedonannon päättymispäivää tietoa tilakohtaisesta enimmäismäärästä,
- eivät ole saaneet markkinointivuodeksi 1994 haettujen oikeuksien koko määrää kansallisista varoista.
3 Lisätään 9 artiklaan seuraava alakohta:
"Markkinointivuosien 1993 ja 1994 osalta tiedonanto on kuitenkin annettava ennen jäsenvaltion vahvistamaa päivämäärää silloin, kun oikeuden siirtoa tai oikeuksien väliaikaista luovutusta koskeva tiedonanto on annettu ennen jäsenvaltion 7 artiklan 2 kohdan mukaisesti vahvistaman uuden määräajan päättymistä."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan markkinointivuoden 1993 alusta.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä lokakuuta 1993.